NARIADENIE KOMISIE (ES) č. 832/2005
z 31. mája 2005
o určení nadbytočných množstiev cukru, izoglukózy a fruktózy pre Českú republiku, Estónsko, Cyprus, Lotyšsko, Litvu, Maďarsko, Maltu, Poľsko, Slovinsko a Slovensko
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na nariadenie Komisie (ES) č. 60/2004 zo 14. januára 2004, ktorým sa ustanovujú prechodné opatrenia v sektore cukru z dôvodu pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska (1), a najmä na prvý pododsek prvého odseku článku 6,
keďže:
(1)
S cieľom zabrániť nerovnováhe na trhoch v sektore cukru po pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska („nových členských štátov“) do Európskej únie 1. mája 2004 sa v článku 6 ods. 2 nariadenia (ES) č. 60/2004 ustanovuje, že množstvá cukru v nespracovanom stave alebo cukru spracovaného vo výrobkoch, izoglukózy a fruktózy, ktoré k 1. máju 2004 presahujú množstvo považované za bežné prenášané zásoby, je potrebné na náklady príslušných členských štátov stiahnuť z trhu v podobe nespracovaného cukru alebo izoglukózy.
(2)
V článku 8 ods. 2 nariadenia (ES) č. 60/2004 sa stanovuje, že nové členské štáty oznamujú Komisii závažné skutočnosti, ktoré sa týkajú množstva, produkcie, spotreby, zásob, vývozu a dovozu, ako aj informácie o systéme identifikácie nadbytočných množstiev.
(3)
Nadbytočné množstvá cukru sa vo všeobecnosti považujú za dôsledok vývoja produkcie cukru plus dovoz mínus vývoz v období od 1. mája 2003 do 30. apríla 2004 v porovnaní s priemernou hodnotou rovnakých množstiev za to isté obdobie v predchádzajúcich troch rokoch. Do úvahy sa berú aj osobitné okolnosti skladovania podľa článku 6 ods. 1 písm. c) nariadenia (ES) č. 60/2004, obzvlášť pokles stavu zásob v tomto období.
(4)
Na základe oznámení nových členských štátov by sa podľa tejto metódy mali určiť nadbytočné množstvá cukru len pre Estónsko, Cyprus, Lotyšsko, Maltu a Slovensko.
(5)
Rovnaká metóda sa uplatnila aj v prípade určenia nadbytočných množstiev izoglukózy a fruktózy. V tejto súvislosti sa dospelo k záveru, že nie je potrebné určiť žiadne nadbytočné množstvá fruktózy a izoglukózy.
(6)
Riadiaci výbor pre cukor nedoručil stanovisko v lehote stanovenej jeho predsedom,
PRIJALA TOTO NARIADENIE:
Článok 1
Množstvá cukru v nespracovanej podobe alebo cukru spracovaného vo výrobkoch, ktoré k 1. máju 2004 presahujú množstvo považované za bežné prenášané zásoby a ktoré je v súlade s článkom 6 ods. 2 nariadenia (ES) č. 60/2004, potrebné stiahnuť z trhu Spoločenstva:
-
Estónsko: 91 464 t,
-
Cyprus: 40 213 t,
-
Lotyšsko: 10 589 t,
-
Malta: 2 452 t,
-
Slovensko: 10 225 t.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 31. mája 2005